In nomine Sanctę et Individuę Trinitatis, Patris et Filii et Spiritus Sancti. Lex spiritualis et carnalis exigit ut pro amicis honesta faciamus precipue pro eis quos nexu consanguinitatis et vinculo karitatis arcius post Deum diligere precipimur et debemus. Apostoli sentencia hec est : Qui suorum et maxime domesticorum curam non habet fidem negavit et est infideli deterior. Ego igitur Matheus divinę permissionis dono Lotharingorum dux et marchio. Notum facio omnibus tam posteris quam presentibus quoniam inspirante gratia Spiritus Sancti erga obsequium venerabilis ducissę Atheleidis matris meę precordialem affectum intimę dilectionis assumpsi quę mutatione dexterę excessi pauper rebus et Spiritu Sanctę conversationis propositum et habitum susceperat in ecclesia et congregatione Tartensi. Invitante itaque gratia et compassione gratissima dulcissimę matris meę pro remedio animę meę predecessorum que et successorum meorum salute laude et concessione uxoris meę Berthę consensu etiam immo petitione fratris mei Balduini et Agathę sororis meę V sesses apud Vicum Elizabeth abbatisse et sororibus Tartensis ęcclesię in perpetuum regulariter promovendis per manum venerabilis Stephani Metensis episcopi liberrima donatione concessi eo videlicet tenore ut illas absque ullo respectu libere et absolute perpetuo possideant et pro hac ęlemosina tam pro me quam pro animabus patris mei et parentum meorum apud clementiam Dei devotius intercedant. Hanc denique donationem ad signum et munitionem perpetui monumenti pontificali testamento sigillo et anathemate decrevimus canonice et legitime roborari ut nulla deinceps violentia nulla successorum nostrorum calumpnia valeat inmutari. Utriusque etiam conditionis et ordinis tam clericorum quam laicorum idoneos adhibuimus testes sub assignatione sigilli nostri tempore necessitatis recognoscendę veritatis promptissimos defensores. Testes autem huius rei sunt : Walterus magister et archidiaconus, Embertus sacerdos de Vico, Gislebertus de Espinal, Jordanus medicus, Albertus de Romunt, Gualterus de Gisleberviler, Raimbardus frater eius, Odoviunus de Maylam, Guelpho de Melisei, Raynerus de Nancei, Arnulfus de Gislerencurt, Urricus de Arcu, Drogo de Nancei. De familia Sancti Stephani : Gerardus de Villey, Guidricus frater eius, Richardus de Rimporth, Albertus de Ventosa, Albertus de Siey, Gualterus de Ultra Mosellam, Teobaldus Pincerna, Bertrannus de Castello, Haymericus de Visinul, Nicholaus de Portu Salię, Johannes Botes de Vico. De familia ducis : Symon de Parreia, Gerardus advocatus de Brueris, Guarnerus frater eius, Guillelmus de Archis, Folmarus de Mucuns, Petrus de Aleia, Bertaldus de Bithis, Gualterus prepositus de Nancei. Inperante feliciter Conrado rege, Innocentio papante, indictione Va, epacta XXIIa.